**Међународна научна конференција**

***Култура и идентитети***

(Мећавник и Андрићград 4-6. октобар 2019)

Имајући у виду социолошко одређење идентитета као начина на који појединци и колективитети систематски успостављају и означавају разлику у односу на друге појединце и колективитете (Jenkins, 2008), неспорно је да култура (тачније низ културних обележја) има централно место у поимању и доживљавању личних, групних и колективних идентитета. Њена улога је кључна не само у домену номиналне идентификације (именовања) кроз симболичко представљање, него и у домену практичних импликација идентификовања и припадања неком колективитету.

Савремени друштвени процеси, укључујући и глобализацију, актуелизују питање идентитета, тј. утицаја ових процеса на идентитет индивидуа, група и заједница. Томе је посебно допринела релативизација граница између држава, нација и заједница која рађа бојазан о губитку властитог идентитета, како је својевремено упозорио Ален Турен. Наравно постоје и супротна гледишта која истичу вредност узајамног прожимања култура и идентитета изражену кроз космополитску културу, на шта је још пре 170 година указао Маркс.

Не само различити погледи на наведено питање, него и суштински теоријско- методолошки проблеми у проучавању идентитетâ који потичу како од њиховог променљивог карактера (поготово у ери позне модерне), тако и од потешкоћа да се анализа смести у одређени контекст – независно да ли је реч о идентитету индивидуалних социјалних актера, малих друштвених група или о анализи широких колективних представа створених на темељу заједничких културних елемената и дискурзивних пракси, довољан је повод за плодотворну дебату.

Будући да је идентитет одређен друштвено-историјским и културним контекстом – током историје друштва појављују се различити идентитети, при чему историју стварају људи одређених идентитета (Berger i Luckmann, 1967) стога расправу на тему *Култура и идентитети* сматрамо изузетно актуелном и потребном и позивамо социологе и научнике из сродних друштвено хуманистичких поља да узму учешћа у њој.

Добродошли су сви радови – теоријског или емпријског карактера – који разматрају следеће теме/проблемска поља:

* Питања културног идентитета уопште;
* Проблеми идентитета у мултикултурној и интеркултурној Европи;
* Питања профила, преображаја и угрожености националних култура и идентитета;
* Утицај глобализације на културни идентитет;
* Глокализација и културни идентитет;
* Култура и национални идентитет;
* Хибридизација личних и колективних идентитета;
* Мултикултурализам, културни плурализам и идентитет;
* Конфликти у глобализирајућем друштву и преображај идентитета;
* Прожимања националног и универзалног, посебно однос националне државе и наднационалних интеграција, суверенизација и десуверенизација;
* Конфликти идеја и политика: Европа нација vs. „Бриселска Европа“;
* Култура, национални митови и идентитети;
* Фундаменталне вредности као основа културног идентитета (слободарство, солидарност, антифашизам...);
* Идентитет(и) и (критичка) култура сећања;
* Конфликти идентитета vs. идентитетска сарадња;
* Униполарност vs. мултиполарност;
* Прожимања култура vs. наметања једне културе;
* Медији и културни идентитет;
* Образовање и културни идентитет;
* Културна политика, вредности и идентитет;
* Културне праксе у савременом друштву;
* Културне политике и културни менаџмент;
* Идентитети и културне праксе нација и етничких заједница;
* Регионални идентитети и културне праксе;
* Религијски идентитети и етнички идентитети у савременом друштву;
* Идентитети и културне праксе мањинских група и заједница;
* Култура сиромаштва;
* Демократизација културе;
* Масовна култура, контракултура и некултура.

Добродошли су и други радови, који истражују питања обухваћена основном темом.

СУОРГАНИЗАТОРИ НАУЧНЕ КОНФЕРЕНЦИЈЕ: **Српско социолошко друштво**, Београд, Република Србија и **Социолошко друштво Републике Српске** , Пале, Република Српска.

**ВАЖНЕ ИНФОРМАЦИЈЕ:**

**Рок за пријаву апстракта** - 10. јул 2019. године. Могуће је да највише 2 аутора пријаве исти апстракт.

**Рок за добијање потврде о прихватању апстракта** - 10. август 2019. године.

**Рок за достављање коначног програма рада Конференције**: 1. септембар 2019. године.

**Датум и место одржавања конференције** 4. до 6. октобар 2019. године Мећавник и Андрићград.

**Радни језици:** Сви језици бивших југословенских народа, руски и енглески.

**Рок за достављање целовитих радова:** 15. децембар 2019. године. Техничко упутство за припрему рада биће достављено заједно са информацијом о прихватању апстракта. На основу рецензија биће одабрани радови за штампање у међународном тематском зборнику који ће бити објављен након одржавања конференције.

**Котизација:** За учеснике из Србије 6.000,00 динара (РСД) на рачун Српског социолошког друштва који се води код Комерцијалне банке бр. 205-65241-14, са назнаком „Котизација за кон ференцију“. Котизација укључује карте за улазак на Мећавник (петак 4. 10), ручак на Мећавнику, освежење у паузама и свечану вечеру у Андрићграду (субота, 5.10.2019), као и кон ференцијски материјал укључујући зборник апстраката и зборник радова. Крајњи рок за уплату котизације је **1. септембар 2019. године.**

Организатор ће ускоро понудити учесницима конференције смештај по привилегованим ценама у конацима *Византија* (4. и 5. 10.) у самом Андрићграду. У зависности од интересовања, настојаћемо да обезбедимо и организован превоз на обе локације.

**ПРИЈАВА АПСТРАКАТА НА E-MAIL:** ssd.ko nfe re nc ija@ gma il.co m

**Апстракти садрже:** наслов рада и сажетак (до 250 речи) + кључне речи (до 5 кључних речи - израза).

Осим наведеног, апстракт треба да садржи име, средње слово и презиме аутора, афилијацију, као и електронску адресу првог аутора (у фусноти) ради даље комуникације. Апстракти се достављају двојезично: на српском језику и на енглеском или руском језику.